মালাক্কার মাহমুদ শাহ

সুলতান মাহমুদ শাহ ইবনে মারহুম সুলতান আলাউদ্দিন রিয়াত শাহ (মৃত্যু: ১৫২৮) ছিলেন ১৪৮৮ থেকে ১৫১১ সাল পর্যন্ত মালাক্কা সালতানাতের একজন শাসক। তিনি দ্বিতীয় দফায় ১৫১৩ থেকে ১৫২৮ সাল পর্যন্ত সিংহাসনের দাবিদার হিসেবে মালাক্কার একটি ছোট অঞ্চলে নিজের কর্তৃত্ব জারি রেখেছিলেন। তিনি ছিলেন সুলতান আলাউদ্দিন রিয়াত শাহের পুত্র। তার মৃত্যুর পর মাহমুদ শিশুকালেই মালাক্কা সালতানাতের রাজা হন। একজন সম্রাট হিসেবে তিনি খুবই নির্মম এবং নিষ্ঠুর শাসক হিসেবে পরিচিত ছিলেন। ঔপনিবেশিক পর্তুগিজ সাম্রাজ্য কর্তৃক মালাক্কা দখল এবং মালাক্কার শতাব্দীব্যাপী চলমান সালতানাতের পতনের পর মাহমুদ শাহ বিনতানে চলে যান এবং নিজেকে একটি ছোট অঞ্চলের নেতা হিসেবে প্রতিষ্ঠা করেন। ১৫১০-এর দশকের শেষের দিকে তিনি পর্তুগিজ-অধিকৃত মালাক্কার বিরুদ্ধে আক্রমণ পরিচালনা করেন। ১৫২৬ সালে পর্তুগিজদের পাল্টা আগ্রাসনের পর তিনি রিয়াউতে পালিয়ে যান এবং ১৫২৮ সালে সেখানেই মারা যান।

তার কয়েকজন স্ত্রী ছিল, যাদের মধ্যে সবচেয়ে উল্লেখযোগ্য ছিলেন তুন তেজা। তার তিনজন পুত্র ছিলেন; আহমদ শাহ, প্রথম মুজাফফর শাহ ও দ্বিতীয় আলাউদ্দিন রিয়াত শাহ। তাদের মধ্যে মুজাফফর ও আলাউদ্দিন রিয়াত পরবর্তীতে যথাক্রমে পেরাক ও জোহর সালতানাত গঠন করেন। অল্প বয়সেই রাজ্যাভিষেক হওয়ার কারণে রাজ্য পরিচালনা ও শাসনকার্যে সুলতান মাহমুদ শাহকে হাং তুয়া, খোজা হাসান ও হাং নাদিমের মতো দক্ষ পুরুষ ও যোদ্ধারা সর্বদা সমর্থন জুগিয়েছেন।

সুলতান মাহমুদ শাহকে মালয় উপকথা ‘পুতেরি গুনুং লেদাং -এর সঙ্গে জড়িয়ে দেখা হয়। এটি মালয় সমাজে ব্যর্থ প্রেম, অহংকার ও দৈব সৌন্দর্যের উপকথা হিসেবে প্রচলিত। এই উপকথা দ্বারা বর্ণনা করা হয় যে, মাহমুদ শাহ স্বর্গলোকের অপূর্ব রূপসী এক রাজকন্যাকে প্রণয় নিবেদন করে শেষে ব্যর্থ হন।

 জীবনী 
পিতা আলাউদ্দিন রিয়াত শাহের অকালমৃত্যুর পরে তিনি অত্যন্ত অল্প বয়সেই সিংহাসনে বসেন। উল্লেখ্য যে, রাজ্যভিষেককালে তিনি রাজকার্য সামলানোর মতো যথেষ্ট পরিপক্ব ও দক্ষ ছিলেন না। তাই রাষ্ট্র পরিচালনার প্রকৃত দায়িত্ব তৎকালীন প্রধানমন্ত্রী তান পেরাকের হাতে সোপর্দ করা হয়, মালয় ভাষায় যা “বেন্দাহারা" পরিচিত। প্রধানমন্ত্রী তান পেরাক অত্যন্ত বিচক্ষণ, দূরদর্শী এবং রাষ্ট্রপরিচালনার অভিজ্ঞতায় পরিপূর্ণ ব্যক্তি ছিলেন। সেই কারণে মাহমুদ শাহের শৈশব ও কৈশোরের মত উভয় গুরুত্বপূর্ণ সময়জুড়ে আসল ক্ষমতা কার্যত তান পেরাকের হাতেই ন্যস্ত ছিল এবং তিনি প্রায় স্বাধীনভাবেই শাসনকার্য  পরিচালনা করতেন।

তবে ধীরে ধীরে যখন তিনি তরুণ বয়সে পা রাখেন, তখন তিনি অত্যন্ত কঠোর ও নির্মম হতে থাকেন। রাজ্যের সকল প্রজার মাঝে তার সম্পর্কে নেতিবাচক দৃষ্টিভঙ্গি ছড়িয়ে পড়ে। ঐতিহাসিক মালয় রচনা ও লোকসাহিত্যে তাকে একজন কঠোর, কখনো কখনো নির্মম এবং নির্দয় শাসক হিসেবে বর্ণনা করা হয়। ক্ষমতার অপব্যবহার ও কঠোর শাস্তিদানের প্রবণতা তার শাসনামলে প্রায় দেখা গিয়েছিল বলে উল্লেখ পাওয়া যায়। তবে তা সত্ত্বেও রাষ্ট্র পরিচালনায় অভিজ্ঞ ও দক্ষ ব্যক্তি তান পেরাকের উপস্থিতির কারণে রাজ্য তখনও স্থিতিশীল ছিল এবং অভ্যন্তরীণ বিশৃঙ্খলা তেমন মাথাচাড়া দিতে পারেনি। ১৪৯৮ সালে তান পেরাক মারা গেলে পরিস্থিতি নাটকীয়ভাবে বদলে যেতে থাকে। তার পরেই নতুন বেন্দাহারা হিসেবে দায়িত্ব নেন তান মুতা’হির। তান পেরাকের মৃত্যু সুলতান মাহমুদের চরিত্রে এক ধরনের অলৌকিক পরিবর্তনও এনে দেয়। ফলে পূর্বের কঠোরতা ও অপরিণত আচরণের জন্য তিনি সমালোচিত হলেও পরবর্তী সময় তাকে তুলনামূলকভাবে দায়িত্ববান ও প্রজাহিতৈষী শাসক হিসেবে দেখা যায়। তারপরও তার বার্ধক্যকাল বা শেষ যুগের শাসনকাল অস্থিরতা ও সংঘাতে পরিপূর্ণ ছিল। 

রাজ্যজুড়ে অস্থিরতা ও সংঘাতের নানা কারণ ছিল। প্রথমত তার প্রশাসন ছিল দুর্বল ও অকার্যকর। দ্বিতীয়ত, নতুন বেন্দাহারা তান মুতা’হির নানা অনিয়মে জড়িয়ে পড়েন; ঘুষ গ্রহণ, বিনা কারণে লোক নিয়োগ এবং ব্যক্তিগত স্বার্থে পদ-বণ্টন করা ইত্যাদি তার বিরুদ্ধে উত্থাপিত অভিযোগগুলোর মধ্যে অন্যতম ছিল। এসব দুর্নীতি ও পক্ষপাতিত্বের ফলে মন্ত্রীদের বিভিন্ন গোষ্ঠীর মধ্যে দ্বন্দ্ব সৃষ্টি হয়, যা পরবর্তীতে গোটা সালতানাতের ঐক্য নষ্ট করে দেয়। এই গোষ্ঠীদ্বন্দ্বের জেরে সুলতান মাহমুদ এক পর্যায়ে তান মুতা’হির এবং তার গোটা পরিবারকে মৃত্যুদণ্ড দেন। ঐতিহাসিক বর্ণনায় উল্লেখ করা বলা হয়েছে যে, একটি প্রভাবশালী গোষ্ঠী সুলতানকে বিভ্রান্ত করে তান মুতা’হিরকে বিশ্বাসঘাতক হিসেবে পরিচয় করিয়ে দেয়, যার ফলে তার এই মর্মান্তিক পরিণতি ঘটে। আরেকটি প্রচলিত লোককাহিনী অনুসারে, সুলতান মাহমুদ তান মুতা’হিরের কন্যা তুন ফাতিমাহকে বিয়ে করতে ইচ্ছুক ছিলেন; কিন্তু প্রধানমন্ত্রী তান মুতা’হির সেই বিবাহে সম্মতি দেননি। পরবর্তীতে তুন ফাতিমাহের তুন আলির সঙ্গে বিয়ে হয়। এই কারণেও সুলতানের মনে ক্ষোভ জন্মায় বলে মালয় ইতিহাসে উল্লেখ করা হয়েছে।

এদিকে, মন্ত্রীদের মধ্যে ক্ষমতার লড়াই ক্রমশ বাড়তে থাকে, এর ফলে সাধারণ জনগণের মধ্যেও বিরূপ ও বিভক্তি দেখা দেয়। প্রশাসনিক দুর্বলতা ও আভ্যন্তরীণ বিশৃঙ্খলার কারণে সালতানাতের প্রতিরক্ষাব্যবস্থাও ক্রমশ ভেঙে পড়ে। ষোড়শ শতাব্দীর শুরুতে দেখা যায় যে, মালাক্কা রাজ্যের সেনাবাহিনীর বড় অংশই ভাড়াটে সৈনিক দিয়ে গঠিত, যারা সুলতানের প্রতি বিশ্বস্ত ছিল না। এর ফলে সালতানাতের সামগ্রিক নিরাপত্তা হুমকির মুখে পড়ে এবং বহিঃশত্রুর আক্রমণের সময় তারা কার্যকর প্রতিরোধ গড়ে তুলতে ব্যর্থ হয়।

 পর্তুগিজদের সঙ্গে সংঘাত 

ভারতীয় নাবিকদের দ্বারা সংগৃহীত তথ্য থেকে পর্তুগালের তৎকালীন রাজা ম্যানুয়েল ১৫০৫ সাল থেকেই মালাক্কার সমৃদ্ধ বাণিজ্য কেন্দ্রের অস্তিত্ব সম্পর্কে অবগত ছিলেন। তখন মালাক্কা প্রণালি দিয়েই চীন ও ভারতের মধ্যে সমস্ত সামুদ্রিক বাণিজ্য পরিচালিত হতো। তিনি দিওগো লোপেস ডি সিকুইরার নেতৃত্বে একটি বাণিজ্যিক মিশন প্রেরণ করেন এবং তাকে শহরের সাথে যোগাযোগ স্থাপন ও বন্ধুত্বপূর্ণ বাণিজ্য সম্পর্ক স্থাপনের দায়িত্ব দেওয়া হয়েছিল। দিওগো লোপেস নিরাপদেই শহরে পৌঁছান এবং সুলতান মাহমুদ তাকে উষ্ণ অভ্যর্থনা জানান। সুলতান পর্তুগিজ সেনাপতি দিওগোকে একটি বাণিজ্যিক কেন্দ্র স্থাপনের অনুমোদনও দেন বলে জানা যায়। তবে নিজেদের স্বার্থের বিষয়টি বিবেচনা করে মালাক্কা শহরের প্রভাবশালী মুসলিম বণিক সম্প্রদায় সুলতানকে ভারতে ঔপনিবেশিক পর্তুগিজদের কার্যকলাপ সম্পর্কে অবহিত করে এবং তাকে পর্তুগিজদের বিরুদ্ধে অভিযান পরিচালনা করতে রাজি করায়। কিছু ঐতিহাসিক সূত্রে উল্লেখ পাওয়া যায় যে, ১৫০৯ থেকে ১৫১০ সালের মধ্যে সুলতান মাহমুদ দিওগো লোপেসকে সদলবলে হত্যা করার একটি পরিকল্পনা করেন। কিন্তু দিওগো সুলতানের পরিকল্পনার বিষয়টি জেনে যান এবং তড়িঘড়ি মালাক্কা ত্যাগ করেন। যদিও যাওয়র পথে সুলতানের প্রহরীদের হাতে তার কয়েকজন সঙ্গী নিহত হয়।

এই ঘটনার খবর যখন পর্তুগিজ সামরিক নেতা ও বিখ্যাত সমুদ্রবিজেতা আফোঁসু দ্য আলবুকার্কের কাছে পৌঁছায়, তখন তিনি মালাক্কার রাজনৈতিক পরিস্থিতি নিয়ে ব্যাপক গবেষণা করেন এবং তিনি বুঝতে পারেন যে, মালাক্কার চলমান অস্থিরতা তার দখল-অভিযানে সহায়ক হিসেবে কাজ করতে পারে। তাই তিনি এশিয়া-জয়ের অভিযানে মালাক্কাকে অন্যতম লক্ষ্যস্থল হিসেবে বেছে নেন। ১৫১১ সালে পর্তুগিজরা মালাক্কা আক্রমণ চালায়—ইতিহাসে যা "মালাক্কা অধিগ্রহণ (১৫১১)" নামে পরিচিত। পর্তুগিজ বাহিনী শহরে প্রবেশ করার চেষ্টা করলে উভয়ের মাঝে তীব্র লড়াই শুরু হয়। কিন্তু মালাক্কার দুর্বল ও অসংগঠিত বাহিনী পর্তুগিজদের সামনে বেশিক্ষণ টিকতে পারেনি। যুদ্ধ শেষে পর্তুগিজরা নগর দখল করে এবং সুলতান মাহমুদ শাহ নিজের জীবন বাঁচাতে মালয় উপদ্বীপ পেরিয়ে পূর্ব উপকূলে পাহাংয়ে পালিয়ে যান। সেখান থেকে তিনি চীনের সামরিক সহযোগিতা পাওয়ার ব্যর্থ চেষ্টা করেন।

বিনতান নতুন ঘাঁটি

পাহাংয়ে ব্যর্থ হয়ে তিনি দক্ষিণে সরে যান এবং আধুনিক ইন্দোনেশিয়ার অংশ বিনতান দ্বীপে নিজের নতুন রাজধানী স্থাপন করেন। ক্ষমতা থেকে অপসারিত হলেও সুলতান মাহমুদ মালাক্কার প্রাক্তন শাসক হিসেবে তখনো পার্শ্ববর্তী অনেক রাজ্য থেকে আনুগত্য ও খাজনা পেতেন। তিনি এক ধরনের "মালয়-মুসলিম সম্মিলিত জোটের" নেতা হিসেবে আবির্ভূত হন। ১৫১৫ থেকে ১৫১৯ সালের মধ্যে পর্তুগিজ ঔপনিবেশিদের দখলে থাকা মালাক্কা পুনরুদ্ধারের লক্ষ্যে তিনি একাধিক সামরিক আক্রমণ পরিচালনা করেন। কিন্তু সেগুলির কোনোটিই সফল হয়নি; কারণ পর্তুগিজ নৌশক্তি, দুর্গবাঁধাই ও আধুনিক অস্ত্রশস্ত্র মালয় বাহিনীকে প্রতিবারই ব্যর্থ করে দেয়।

তার হামলার জবাবে ১৫২৬ সালে পর্তুগিজ বাহিনী পাল্টা আক্রমণ চালিয়ে বিনতান দ্বীপে সুলতানের রাজধানী সম্পূর্ণ ধ্বংস করে দেয়। রাজধানী ধ্বংস হয়ে গেলে তিনি আবারো পালাতে বাধ্য হন এবং রিয়াউ অঞ্চলের কামপার এলাকায় আশ্রয় নেন। সেখানে তিনি ১৫২৮ সালে মৃত্যুবরণ করেন এবং এর ফলে মালাক্কার শাসনব্যবস্থায় তার বংশীয় শাসন কার্যত শেষ হয়ে যায়।

উত্তরাধিকার

সুলতান মাহমুদ শাহের মৃত্যুর পূর্বেই তার জীবিত অবস্থাতেই উত্তরাধিকার নিয়ে বড় ধরনের দ্বন্দ্ব সৃষ্টি হয়। সুলতানের জীবদ্দশাতেই তার বড় ছেলে আহমদ শাহ প্রথমে সিংহাসনে বসেন। মাহমুদ শাহ যখন ভুলবশত বেন্দাহারা তুন মুতা’হির ও তার পরিবারকে হত্যা করেন, মূলত তখন থেকেই রাজ্যের শাসনব্যবস্থায় বিশৃঙ্খলা তৈরি হয়। তুন মুতা’হিরের মৃত্যুর পর আহমদ শাহ সিংহাসনে এলেও তাকে অযোগ্য ও অদক্ষ শাসক হিসেবে বিবেচনা করা হতো। ১৫১৩ সালে আহমদ শাহ পর্তুগিজদের কাছ থেকে মালাক্কা পুনরুদ্ধারের একটি ব্যর্থ অভিযানে নেতৃত্ব দেন। এই ব্যর্থতার পর তার ওপর সুলতান মাহমুদের আস্থা সম্পূর্ণভাবে নষ্ট হয়ে যায় এবং শেষ পর্যন্ত মাহমুদ শাহ নিজেই তাকে হত্যা করেন বলে কিছু ঐতিহাসিক সূত্রে উল্লেখ পাওয়া যায়। এরপর তিনি পুনরায় সিংহাসনে বসেন; যদিও ঐ সময়ের পর মালাক্কা সালতানাত কার্যত বিলুপ্ত হয়ে যায় এবং মাহমুদ শাহ মূলত একজন “দাবিদার সুলতান” হিসেবেই পরিচিতি পান।

তার অপর পুত্র রাজা আলি পরবর্তীতে জোহর সালতানাত প্রতিষ্ঠা করেন, যিনি পরবর্তীতে দ্বিতীয় আলাউদ্দিন রিয়াত শাহ নামে পরিচিত হন। তার প্রতিষ্ঠিত এই রাজ্যটি সপ্তদশ, অষ্টাদশ ও উনবিংশ শতাব্দীতে দক্ষিণ-পূর্ব এশিয়ার একটি প্রধান শক্তিশালী সালতানাতে পরিণত হয়।

সুলতানের আরেক পুত্র মুজাফফরকে পেরাক অঞ্চলের দুই প্রভাবশালী নেতা তুন সাবান ও নাখোদা কাসিম আমন্ত্রণ জানান এবং তার হাত ধরেই সেখানে পেরাক সালতানাত প্রতিষ্ঠিত হয়।

 আরো দেখুন 

 মালাক্কা (শহর
 মালাক্কা প্রণালি
 জোহর সালতানাত

 তথ্যসূত্র 

বিষয়শ্রেণী:মুসলিম শাসক
বিষয়শ্রেণী:১৫২৮-এ মৃত্যু
বিষয়শ্রেণী:মালাক্কা সালতানাত
বিষয়শ্রেণী:মালাক্কা সালতানাতের সুলতান
বিষয়শ্রেণী:১৬শ শতাব্দীর এশিয়ার রাজশাসক
বিষয়শ্রেণী:এশিয়ার শিশু রাজশাসক